יעל לוי

יעל לוי (נולדה ב-31 בדצמבר 1954) היא זמרת ישראלית. יעל לוי נולדה בנהריה בשם אורנה, ולאחר מכן החליטו הוריה לשנות את שמה ליעל. החלה את הקריירה כזמרת בלהקת חיל הים בתקופת מלחמת יום הכיפורים. הופעתה הראשונה כזמרת סולנית הייתה ב-1977, במופע של יהונתן גפן ו"להקה טובה" "שיחות סלון" לצד יצחק קלפטר. בעקבות הצלחתו של המופע יצא תקליט שדרים ובו השיר "עד עולם אחכה", שלוי שרה בדואט עם קלפטר. בהמשך סיבוב ההופעות קלפטר פרש והוחלף על ידי דויד ברוזה. הוא גם עיבד והפיק מוזיקלית את האלבום שיחות סלון, שיצא ב-1978. השירים בביצוע לוי הפכו מהר ללהיטים, בהם "אי ירוק בים", "שיר אהבה בדואי" (הוקלט בדואט עם קלפטר ומאוחר יותר עם ברוזה), "עד עולם אחכה" (גרסה עם ברוזה) וקטע הווקאליזה "תמונה" ("דבה דבה דה..."), שהתפרסם מאוחר יותר כאות של תוכנית הרדיו "ארבע אחרי הצהריים" בגלי צה"ל. לוי גם דיקלמה עם גפן את המערכון "סוף המסיבה". לאחר שירד המופע לוי זכתה להכרה, ובסוף 1979 יצא שיר ראשון שלה לרדיו, "בלדה לנאיבית" (יהונתן גפן – יצחק קלפטר). מאוחר יותר השתתפה בהופעות קטנות של דני רובס. ב-1980 השתתפה בפסטיבל הזמר והפזמון ושרה עם יצחק קלפטר את הדואט "בלילה" (טהרלב/קלפטר), שהגיע למקום החמישי וזכה להצלחה גדולה בקרב הקהל במשך השנים. ב-1981 הוציאה לוי את אלבומה הראשון יעל לוי, שכלל את השירים שהקליטה במהלך השנים כמו "תמונה", "אי ירוק בים" ו"בלדה לנאיבית". ושירים נוספים כ"ניחושים של ים", ו"גשם הקשב לנשים" (מילים: תרצה אתר, לחן: נפתלי אלטר), שהפך ללהיט. בשנת 1984 הוציאה את אלבומה השני אהבה צעצוע, שהוקלט בין 1983 עד 1984. האלבום כלל שירים מתורגמים ונע בין ג'אז לבוסה נובה. הוא הופק מוזיקלית בידי עמיקם קימלמן, זכה לאהדה אמנותית על ידי מבקרי המוזיקה, אך נכשל מסחרית ולא הותיר אחריו להיטים. בעקבות זאת הקלטת האלבום השלישי של לוי התעכבה מספר שנים. בקיץ 1989 ניסתה לחזור כשהקליטה בהפקה מוזיקלית של עובד אפרת את השיר "גבעול" (מילים: מאיר גולדברג, לחן: ורד קלפטר), עבור אלבומה השלישי. השיר לא הפך ללהיט וגרם לגניזת האלבום. "גבעול" כן נכלל באלבומה השלישי שיצא ב-1992 אל תקנה לי ורד. את האלבום הפיק צוף פילוסוף. באלבום ניכר שיתוף פעולה עם ורד קלפטר, שהחל עוד בשיר "ניחושים של ים", אותו קלפטר הלחינה. השירים שזכו להצלחה הגדולה ביותר מהאלבום היו: "אל תקנה לי ורד" (מילים: תרצה אתר, לחן: ורד קלפטר), ו"לך לאן שתלך" (מילים: מאיר גולדברג, לחן: קובי אייזנמן). אלבום זה החזיר במקצת את ימי הזוהר של לוי. עם זאת, הקריירה שלה התקדמה באותן שנים בקצב איטי יחסית, מכיוון שהקדישה זמן למשפחתה. האלבום שוך הסערה שיצא בשנת 1997 בהפקת ג'וני שועלי כלל לראשונה שירים אותם כתבה לוי. האלבום זכה להצלחה מתונה ובלט בו רק להיט אחד: "אל תאכזב אותי" (מילים: יעל לוי, לחן: ג'וני שועלי). במרץ 2004 יצא אלבומה חמש, ממנו הצליח במידה מועטה השיר "פלנקטון". כל שירי האלבום נכתבו והלחנו על ידי ורד קלפטר, למעט 2 שירים שהולחנו למילותיה של תרצה אתר ("חמש" ו"סתיו"). קלפטר הפיקה מוזיקלית את שירי האלבום בשיתוף עם גיל סמטנה. באפריל 2011 הוציאה לוי אלבום כפול ראשון בשם אי ירוק בים. בתקליטור הראשון הופיעו חידושים ללהיטיה הגדולים – "אי ירוק בים", "אל תקנה לי ורד", "לך לאן שתלך" ו"בלדה לנאיבית". הדיסק השני הכיל שירים חדשים בשיתוף פעולה עם ורד קלפטר. העיבודים בחלק השני היו מינימליסטיים, והתבססו על שירה, גיטרה וקולות בלבד. 1981: יעל לוי 1984: אהבה צעצוע 1992: אל תקנה לי ורד 1997: שוך הסערה 2004: חמש 2011: אי ירוק בים מדיה וקבצים בנושא יעל לוי בוויקישיתוף יעל לוי, באתר שירונט יעל לוי, באתר MusicBrainz (באנגלית) יעל לוי, באתר Discogs (באנגלית) יעל לוי, דף שער בספרייה הלאומית יעל לוי, באתר MOOMA (בארכיון האינטרנט) אלון הדר, עד סוף העולם: ריאיון עם יעל לוי, באתר nrg‏, 15 באפריל 2011 דודי פטימר, ‏יעל לוי: "אני נלחצת ונחנקת לפני העלייה מול קהל עצום", באתר מעריב אונליין, 8 בדצמבר 2018 בן שלו, יעל לוי: אין לי בעיה להמציא את עצמי כל פעם מחדש, באתר הארץ, 24 במאי 2022 סטריאו ומונו, סטריאו ומונו, אתר הדיסקוגרפיה של המוסיקה הישראלית